“M̀bəmbə elé ziŋ a sə́ kig ényɔ́ ā wúm bə̄bə̂ bibumá; tɔ ḿbə̂ elé ziŋ a sə́ kig ényɔ́ ā wúm mim̀bəmbə̌ bibumá. 44Amú bâyəm elé ai bíbūmá yáwúm: bâkǎd kig fád sá á bōngó, tɔ̌ kig áfād bibumá bí tɔ̄m á ńsīníŋ. 45M̀bəmbə mod a kad kúlī mim̀bəmbə mí mǎm yā ḿbəmbə ǹnə́m wōé; m̀bə̂ mod nyé a kúligi bəbə̂ bə́ mǎm yā ḿbə̂ ǹnə́m wōē, amú é mam mə́ nə́ mod á ńnə̄m á túd ḿmɔ a fə́an ányu . 46Ású dzé myālóe ma nâ: “ǎ Ǹtí, ǎ Ǹtí”; dá təge bɔ é dzam mǎkad mínā ? Ndá yǎ á ńkōm sí ai ndá yǎ á ńsə̄ləg 47Ényɔ́ ā zu ábə ma, a vógolo bibúg byám, a dzáligǐ fə̄ byá, mazu mínā lə́dē é mod ǎ fulan ai nyé. 48A fulan ai é mod ǎ bɔ nâ, ábōg ā lóŋ ndá, a tádí fag sí ḿfaŋ ḿfáán, eyɔ̌ŋ tē ā zu tə́lē mim̀fim âkóm á yób. Oswé wâyi kúlū ndón, mədulú ā ngadzimbi ndá: ndá é yə́mə, amú bə́ ngásúm dzɔ̌ ákɔ̄g.